**Medlemsbrev 2017**

 **Oslo 14. februar 2017**

**Kjære medlem**

Året 2016 var et begivenhetsrikt år for vår sak både nasjonalt og internasjonalt. Det er fortsatt vanskelig å komme til i riksdekkende medier, men enklere i distrikts- og lokalaviser. Rundt 60 artikler signert lederen sto på trykk, og mange artikler ble også lagt ut på nettet. Dertil kan det legges til at over 100 artikler nevner vår forening og begrepet livstestament. Men når vi fram til seniorpolitikerne?

Blant partiene har vi støtte hos Fremskrittspartiet. Venstre skal diskutere dødshjelp på sitt landsmøte 1. april, og programkomiteen anbefaler at Venstre skal gå inn for å utrede dødshjelp.

Blant ungdomspartiene er det noe mer gehør. Fremskrittspartiets ungdom og Unge Venstre støtter saken. AUF i Akershus som er for, har sagt fra første stund at de ikke kommer til å gi seg før det blir et endelig ja i AUF nasjonalt, og nå virker det som at ballen endelig begynner å rulle. Også blant SVs ungdommer er det støtte.

Christian Sandsdalenprisen 2016 ble gitt til registudentene Kristina Valheim Stiauren og Truls Aagedal for deres dokumentarfilm "Mitt siste ønske", en film som omhandler livets siste kapittel og er en god fremstilling av hva og hvorfor retten til verdig død er så viktig. Hovedpersonen her er avdøde Gisle Johnsen i Bodø, og han er ingen hvem som helst for oss i Foreningen Retten til en verdig død. Han var med å stifte foreningen i 1977. Filmen kan sees her: <https://vimeo.com/129920368>. Trykk på pilen til venstre.

Vår Facebook-side er også i 2016 meget godt besøkt. Når dette skrives kan jeg vise til at vi har totalt 9487 likerklikk på Facebook.

Så vil jeg igjen få takke våre rause medlemmer for all økonomisk støtte i året som er gått, og særlig vil jeg på vegne av styret takke givere av store og små pengegaver utover medlemskontingenten.

Du kan fortsatt gi penger til arbeidet vårt ved å velge oss som din mottaker av grasrotmidler, eller du kan støtte oss direkte med penger på kontonummer 1503 01 71575. Tusen takk for at du vil støtte vår sak. Ditt bidrag betyr mye for vårt arbeid.

Vår organisasjonssekretær Olav Weyergang-Nielsen har nå pensjonert seg, men gjør fortsatt en kjempeinnsats som styremedlem med ansvar for å arrangere Verdighetskonferansen.

Gjennom Orgservice ved Maria Hauso tar vi vare på våre medlemmer samt utfører den utadrettede virksomheten som er nødvendig for å opprettholde trykket slik at vi kan nå våre mål.

Du kan lese mer om oss på vår nettside: <http://www.livstestament.org/index.aspx>

Vennlig hilsen

Ole Peder Kjeldstadli

Styreleder

**PS: Vel møtt på årsmøtet og konferansen i Litteraturethuset 1. april!**